《月夜游宝石山记》
明代·都穆

壬戌秋，八月既望，予至杭，闻西湖之上，有宝石山甚胜，将以斯湖玩月其上。故人周学谕襄虞，携酒命舆，与予自山之阴而登，酌元学士黄晋卿读书之轩。俯瞰金湖一碧万顷，而吴山前据，类屏障然。其余若凤凰，南屏之山，万松、慈云之岭，又皆蜿蜒回拱，欲趋而先。其东则钱塘之江，瀰漫浩渺，极目无际。而西陵诸山，出没烟霏翠霭间，诚天下之绝境也。

湖阳既没，明月在轩。山姿水色，倏焉而变。其妙愈呈，予情愈豁。飞觞痛饮，巡阑忘寐。盖不知夜之几何，恍若置身广寒清虚之府，乐可言也！

夫兹山之游者众矣，大率于春而不于秋。脱或有之，又皆以昼而不以夜。如予辈之游，既值乎夜，复秋之中，天地朗然，纤埃不翳，幸可言耶!余性好月，丙辰中秋尝玩于扬子江之金山，每夸于人，以为平生奇观。今而复玩于此，殆造物者之不吾靳，而亦岂易得哉!

夫湖山月色，千古常新，第以人情之异，故悲喜随之。前乎吾者，其赏与否，其悲与喜，固不可得而知。予独怪夫南宋之不竞，而山水之累之也。则斯游也，不几于喜极而悲者乎!愧予浅陋，不能追武黄公，负兹山矣。聊志之以遗山僧。

作者简介：都穆（1458—1525）明代大臣、金石学家、藏书家。字玄敬，一作元敬，郡人称南濠先生。原籍吴县相城（今苏州市相城区）人，后徙居城区南濠里（今苏州阊门外南浩街）。少与唐寅交好，有说牵涉于唐氏科举之案。弘治十二年第进士，授工部主事，官至礼部郎中。主要著作为《金薤琳琅》、《南濠诗话》。